**Sajtóközlemény**

**Klímavédelmi gondolatok az Augusztusi Kavalkád és Borfürdő rendezvényen**

2020/08/21

A hódmezővásárhelyi Augusztusi Kavalkád és Borfürdő rendezvénysorozat keretében, 2020. augusztus 21-én délután, a Török Sándor Strandfürdőben kialakított KLÍMA-PONT-on várták a szakértők a klímavédelem iránt érdeklődőket. Az esemény a Széchenyi 2020 program keretében Hódmezővásárhely Megyei Jogú Város Önkormányzata gondozásában zajló „Hódmezővásárhelyi klímastratégia” KEHOP-1.2.1-18-2018-00022 projekt klímatudatosságot erősítő szemléletformáló rendezvényeinek sorába illeszkedett.

A több helyszínen megrendezésre kerülő városi esemény színes programkavalkádjának sorában újdonságot jelentett a város klímastratégiáját bemutató és népszerűsítő KLÍMA-PONT a Strandfürdőben, ahol a látogatók kérdéseket tehettek fel az elfogadott városi klímastratégia főbb megállapításairól, elmondhatták véleményüket a szakmai anyagot elkészítő szakembereknek és gyakorlati tanácsot is kaphattak a mindennapokban megvalósítható környezetkímélő megoldásokról. A játékos klímavédelmi totót kitöltő látogatók ajándéksorsoláson vettek részt. A gyermekeket kézműves foglalkozással és játékos feladatlapokkal várta a Klíma-Pont csapata.

A klímastratégia megalkotásáért felelős Dipol Csoport vezetője, dr. Fegyveres Fiskál Gábor kifejtette, hogy a projekt szemléletformáló programsorozatának keretében ezen a városi rendezvényen nyílt újabb lehetőség az elkészült városi klímastratégia széles körben való bemutatására. A helyi lakosok meglátásai a klímavédelemmel és a városukat érintő, éghajlatváltozással kapcsolatos problémák gyakorlati megvalósíthatósága tekintetében sok tanulsággal szolgáltak a szakemberek számára. Többen adtak újabb ötleteket és javaslatokat a szakembereknek, de akadtak olyan látogatók is, akik a szakemberekkel folytatott beszélgetések során értesültek azokról a beruházásokról és kezdeményezésekről, amelyeket Hódmezővásárhely Megyei Jogú Város Önkormányzata a környezetvédelem és a klímaváltozás okozta kihívások kapcsán tett az elmúlt években.

A projektről bővebb információt a www.hodmezovasarhely.hu oldalon olvashatnak.

**További információ kérhető:**

Csirák Dalma

sajtóreferens

Hódmezővásárhely Megyei Jogú Város Polgármesteri Hivatala

6800 Hódmezővásárhely, Kossuth tér 1.

Tel.: 62/530-100 mellék: 225

E-mail: [csirak.dalma@hodmezovasarhely.hu](mailto:csirak.dalma@hodmezovasarhely.hu)