**Sajtóközlemény**

**klímavédelmi szemléletformálás az óvodákban**

2020/10/05

A „Süni klímavédelmi kreatív és játékos foglalkozás-sorozat” részvetőjeként mintegy 400 helyi óvodás izgalmas kreatív feladatok révén bővítette a klímavédelemmel kapcsolatos ismereteit, 2020. szeptember 28. és október 2. között. Az eseménysorozat a Széchenyi 2020 program keretében Hódmezővásárhely Megyei Jogú Város Önkormányzata gondozásában zajló „Hódmezővásárhelyi klímastratégia” KEHOP-1.2.1-18-2018-00022 projekt klímatudatosságot erősítő szemléletformáló rendezvényeinek sorába illeszkedik.

Szigorú járványügyi szabályok betartása mellett került megszervezésre 12 Önkormányzati Óvodában az a klímatudatosságot erősítő program, melynek keretében a klímastratégiai projekt szemléletformálási akciókért felelős szakemberei az óvodapedagógusok bevonásával és előzetes felkészítésével, az ovisok napi foglalkozásaiba illesztve, többféle kreatív játékra adtak javaslatot és eszközöket. A sorozat tartalmilag két közelgő környezetvédelmi jeles napra - az Állatok világnapja (október 4.), valamint a Komposztálás napja (október 10.) – épül, és olyan kérdésekre mutat rá, mint pl. hogyan hat a klímaváltozás a vadonélő védett állatokra és a természeti környezetre, vagy milyen veszélyeket hordoz a kerti hulladék és az avar égetése. A foglalkozás keretében az ovisok megtanulhatták, hogy milyen anyagokat lehet környezettudatosan felhasználni az otthoni komposztálás során. A gyermekek megszokott környezetükben, az óvónénik segítségével, több napon át és változatos módon foglalkoztak a témákkal: természeti megfigyelések, kincsek gyűjtése, barkácsolás, „komposzt kas” építése, „rovarszálloda” készítése, szelektív hulladékgyűjtés, 4 kérdésből álló játékos tudásfelmérő lap kitöltése és sünibarát kert kialakítása is része a klímavédelmi oktató-nevelő sorozatnak. Emellett a kisgyermekek a klímaváltozással kapcsolatos rajzokat is készítettek, melyből óvodánként a legjobban sikerültek megtekinthetőek lesznek a projekt honlapján is.

Mint **Bozókiné Szabó Ildikó, a Hódmezővásárhelyi klímastratégia projekt szakmai vezetője** elmondta: *„A szervezőknek nagy kihívást jelentett a vírushelyzet miatt a gyermekek veszélyeztetése nélküli, de szakmailag egységes programsorozat megtervezése, kivitelezése. Szerencsére minden felkért óvoda lelkesen támogatta a kezdeményezést, azonnal megértve, hogy az nemcsak a gyermekek számára kínál újszerű foglalkoztatási lehetőséget, de a szülőkön keresztül, a helyi közösség egészének is jó példát nyújthat.”*

A hódmezővásárhelyi klímastratégiát támogató szemléletformáló akciókért felelős **Atrois Training & Consulting Kft. ügyvezetője,** **dr. Forgó Gábor** annak a meggyőződésének adott hangot, hogy sikerült érdemben bevonni a legkisebbeket a klímatudatos szemléletformálásba, s ezáltal hozzájárulni a felelősen gondolkodó jövő generáció neveléséhez. Reményét fejezte ki, hogy nemcsak ez az egy hét lesz emlékezetes a kicsik számára, hanem a minden résztvevő óvodai csoportnak átadott, „Süni Kiskertje” társasjáték még sokáig emlékeztetni fogja őket a programban tanultakra.

A projektről bővebb információt a www.hodmezovasarhely.hu oldalon olvashatnak.

**További információ kérhető:**

Csirák Dalma

sajtóreferens

Hódmezővásárhely Megyei Jogú Város Polgármesteri Hivatala

6800 Hódmezővásárhely, Kossuth tér 1.

Tel.: +36 62/530-100 mellék: 225

E-mail: [csirak.dalma@hodmezovasarhely.hu](mailto:csirak.dalma@hodmezovasarhely.hu)