**Sajtóközlemény**

**Klímavédelmi gondolatok a Jubileumi Fürdő Juliálison**

2020.07.27.

**A Széchenyi 2020 program keretében Hódmezővásárhely Megyei Jogú Város Önkormányzata gondozásában zajló „Hódmezővásárhelyi klímastratégia” KEHOP-1.2.1-18-2018-00022 projekt klímatudatosságot erősítő szemléletformáló sorozatának következő rendezvénye a városi Jubileumi Fürdő Juliális programjaihoz kapcsolódott: a KLÍMA-PONT-on megismerkedhettek az érdeklődők a klímavédelem helyi kihívásaival és lehetőségeivel.**

Hódmezővásárhely Megyei Jogú Város Önkormányzata 2020. július 25-én a Jubileumi Fürdő Juliálison adott lehetőséget a KEHOP-1.2.1-18-2018-00022 projekt keretében szakértők által megalkotott, valamint a helyi civil szervezetek észrevételeivel és a lakossági véleményekkel kiegészített klímastratégiával való ismerkedésre.

Bár az időjárás nem volt kegyes a Fürdő Juliális látogatóihoz, az igazán érdeklődők a színes programkínálat részeként felkereshették a város klímastratégiáját bemutató és népszerűsítő KLÍMA-PONT-ot is. Itt a városi klímastratégiát kidolgozó szakembereknek tehettek fel kérdéseket vagy éppen megvitathatták a témával kapcsolatos aggályaikat, valamint gyakorlati tanácsot is kaphattak a mindennapokban megvalósítható környezetkímélő megoldásokról. A játékos klímavédelmi totót kitöltő látogatók ajándéksorsoláson vehettek részt. A gyermekeket kézműves foglalkozással és játékos feladatlapokkal várták.

A klímastratégia megalkotásáért felelős Dipol Csoport vezetője, Dr. Fegyveres Fiskál Gábor elmondta, hogy a projekt szemléletformáló programsorozatának keretében a Jubileumi Fürdő Juliálison nyílt mód az elkészült városi klímastratégia széles körben való bemutatására. Megjegyezte még, hogy nagyon érdekesek voltak a helyi lakosok meglátásai a klímavédelemmel és a városukat érintő, éghajlatváltozással kapcsolatos problémák gyakorlati megvalósíthatósága tekintetében. Többen adtak újabb ötleteket és javaslatokat a szakembereknek, de akadtak olyan látogatók is, akik a szakemberekkel folytatott beszélgetések során értesültek azokról a beruházásokról és kezdeményezésekről, amelyeket Hódmezővásárhely Megyei Jogú Város Önkormányzata a környezetvédelem és a klímaváltozás okozta kihívások kapcsán tett az elmúlt években.

A projektről bővebb információt a www.hodmezovasarhely.hu oldalon olvashatnak.

**További információ kérhető:**

Csirák Dalma  
sajtóreferens  
Hódmezővásárhely Megyei Jogú Város Polgármesteri Hivatala

6800 Hódmezővásárhely, Kossuth tér 1.

Tel.: 62/530-100 mellék: 225

E-mail: [csirak.dalma@hodmezovasarhely.hu](mailto:csirak.dalma@hodmezovasarhely.hu)