**Sajtóközlemény**

**Elkészült Hódmezővásárhely klímastratégiája**

2020.07.02.

**Hódmezővásárhely Megyei Jogú Város Önkormányzatának képviselőtestülete egyhangúlag fogadta el a város klímastratégiáját, amely a „Hódmezővásárhelyi klímastratégia” KEHOP-1.2.1-18-2018-00022 projekt keretében készült el. A szakmai anyagot a szakértők a ma megtartott workshopon mutatták be a Városházán.**

Hódmezővásárhely Megyei Jogú Város Önkormányzata képviselő testülete 2020. június 25-i ülésén egyhangúlag elfogadta és jóváhagyta a „Hódmezővásárhelyi klímastratégia” KEHOP-1.2.1-18-2018-00022 projekt keretében a szakértők által megalkotott, valamint a helyi civil szervezetek észrevételeivel és a lakossági véleményekkel kiegészített dokumentumot. A véglegesített városi klímastratégiát egy workshop keretében a szakértők mutatták be a mai napon a Városházán.

Ez év március elején projektindító workshopok keretében civil szervezetek, helyi intézmények képviselői vitatták meg a klímaváltozás helyi kihívásait és fogalmaztak meg cselekvési irányokat, melynek alapján megindult a szakmai munka. A klímastratégiai dokumentum megalkotásáért felelős munkacsoport vezetője, **Dr. Patkós Csaba** elmondta, hogy már azon az eseményen is kaptak olyan meglátásokat és javaslatokat a résztvevőktől, amelyeket beépíthettek a készülő stratégiába.

A klímastratégiai dokumentum ún. társadalmi egyeztetési változatát alig egy hónappal később tették elérhetővé a nagynyilvánosság számára az Önkormányzat honlapján. A rendelkezésre álló további bő egy hónap során, május közepéig az e-mail-en és postai úton beérkező javaslatokat, észrevételeket, felvetéseket és kéréseket a szakértők alaposan megvitatták a helyi illetékesekkel is, majd véglegesítették a Hódmezővásárhely számára évtizedekre irányt mutató dokumentumot.

Az elkészült stratégia kiemelten foglalkozik a város zöld felületeinek növelésével, a lakóépületek energiahatékonyabbá tételével, a mezőgazdasági területek megfelelő vízgazdálkodásával, ugyancsak nagy hangsúlyt kap a közösségi közlekedés fejlesztése is a dokumentumban.

A projektet megvalósító szakértői csoport nevében **Dr. Fegyveres-Fiskál Gábor,** a Dipol Csoport ügyvezetője kifejtette, hogy a helyi klímastratégia megalkotása a pályázati projekt fontos állomása volt, amelyet a klímatudatosságot erősítő szemléletformáló programsorozat kísér. Az országos járványhelyzet következtében az eredetileg tervezett programokat jelentősen át kellett gondolni és szervezni, így várhatóan az őszi hónapokban kerülnek megrendezésre a lakosság széles rétegeit megszólító események.

Az elfogadott klímastratégia a <https://www.hodmezovasarhely.hu/Klimastrategia/klimastrategia.html> oldalon olvasható.

A projektről bővebb információt a www.hodmezovasarhely.hu oldalon olvashatnak.

**További információ kérhető:**

Csirák Dalma  
sajtóreferens

Hódmezővásárhely Megyei Jogú Város Polgármesteri Hivatala

6800 Hódmezővásárhely, Kossuth tér 1.

Tel.: 62/530-100 mellék: 225

E-mail: [csirak.dalma@hodmezovasarhely.hu](mailto:csirak.dalma@hodmezovasarhely.hu)